Anni Matthiesen (V), 2022-05-03:
Tak for ordet, formand.
Folkeskolens vigtigste opgave er at danne og uddanne og dermed også huske at hjælpe alle elever uanset baggrund og fagligt niveau godt på vej i livet, så de kan opnå det fulde potentiale.
Derfor er en stærk faglig og pædagogisk velfungerende evaluerings- og bedømmelseskultur også væsentlig for at kunne følge med i den faglige udvikling, ligesom det er rigtig vigtigt, at man også på den måde kan være med til at have en styring af folkeskolen.
Det var baggrunden for indførelsen af de nationale test, og det er også udgangspunkt for den her brede politiske aftale om en fremtidssikring af evaluerings- og bedømmelsessystemet, som vi jo behandler med det her lovforslag i dag.
De nationale test har været genstand for rigtig meget opmærksomhed og rigtig mange diskussioner gennem årene – det tror jeg at alle os, der er i salen i dag, er enige i.
Evalueringen af de nationale test viste også, at der var plads til forbedring.
Det er der også, når vi diskuterer, hvordan vi løfter, understøtter og evaluerer elevernes faglige niveau og udvikling.
Derfor er det også rigtig godt, at vi efter et langt forhandlingsforløb og en god inddragelse af alle skolens aktører fik landet en bred aftale, der betyder, at vi i fremtiden får et mere gennemsigtigt og anvendeligt testsystem, så vi bedre kan følge elevernes faglige udvikling og afdække, hvor der er udviklingspotentiale.
I Venstre er vi optaget af, at alle børn og unge skal blive så dygtige som overhovedet muligt for at nå deres drømme for livet.
Og det betyder, at de ikke får den hjælp og ej heller de udfordringer, som de har behov for.
Derfor er vi i Venstre også rigtig glade for, at vi fik kæmpet ind, at vi f.eks. sikrer, at opsporing af ordblindhed bliver styrket fremadrettet.
Det falder godt i tråd med de mange indsatser, som vi faktisk også lavede, dengang vi ledede landet i den Venstreledede regering.
Også talenterne og de højtbegavede sætter vi positivt i fokus, og tak også til de øvrige blå partier og Radikale Venstre for at være med til at kæmpe den kamp ved bordet.
For også de elever har brug for særlige indsatser og for test af høj begavelse, så vi kan sikre, at deres faglige potentiale ses, i stedet for at eleverne risikerer at sygne hen og for den sags skyld måske risikerer at ende med at blive mobbet, fordi de ikke får de rette udfordringer.
Vi får nu sat særlig fokus på de dygtigste elever med screening og test af elever med høj begavelse.
Det er vigtigt, at vi sikrer, at alle elever kommer med.
Også den del omkring ordblindhed er faktisk vigtig.
Vi skal sikre, at de også efterfølgende faktisk får den hjælp, de har brug for, for ellers er vi jo lige vidt.
Hvis vi skal have alle med, er det vigtigt, at vi ikke bare går efter laveste fællesnævner eller gennemsnittet.
Derimod kræver det jo, at vi differentieret sætter ind og hjælper det enkelte barn.
Af den årsag har vi flere gange appelleret til at få genindført talentindsatsen, som vi faktisk indførte i VLAK-regeringen.
Det har den socialdemokratiske regering så ikke villet være med til, men nu er vi i hvert fald kommet et skridt på vejen i forhold til den måde, som testsystemet bliver på fremadrettet.
Jeg vil afslutningsvis gerne fremhæve, at det er rigtig positivt, at vi langt om længe har fået ændret uddannelsesparathedsvurderingen, så betegnelsen ikkeuddannelsesparat forsvinder helt.
Med de ord er der vist kun tilbage at sige, at vi selvfølgelig støtter forslaget.
Tak for ordet.
Grunden til, at jeg synes, det var oplagt at drille hr. Jens Joel i dag, var jo især, at jeg er blevet bekymret, når jeg har læst, hvad hr. Jens Joel har været ude at sige.
Det bekymrer mig, i forhold til om Socialdemokraterne har nye planer i forhold til fordelingen også af folkeskoleeleverne.
Vi holder i Venstre rigtig meget af det frie valg og vil gå rigtig, rigtig langt på alle mulige områder for at bevare muligheden for, at elever – og også deres forældre for den sags skyld – selv kan få lov til at vælge, og der må jeg sige, at jeg syntes, det var oplagt at drille spørgeren i dag.
Nu er vi jo tæt på 1. maj, og i hvert fald var nogle ting i det, jeg kunne læse, som gjorde mig bekymret.